CELEX: 32020D0722
Language: lt
Date: 1589846400000
Title: Tarybos sprendimas (ES) 2020/722 2020 m. gegužės 19 d. dėl pozicijos, kurios Sąjungos vardu turi būti laikomasi Paryžiaus susitarimo memorandumo dėl uosto valstybės kontrolės Uosto valstybės kontrolės komiteto posėdyje 2020–2024 m.

2.6.2020   
               
               
                  LT
               
               
                  Europos Sąjungos oficialusis leidinys
               
               
                  L 171/4
               
            
         TARYBOS SPRENDIMAS (ES) 2020/722
         2020 m. gegužės 19 d.
         dėl pozicijos, kurios Sąjungos vardu turi būti laikomasi Paryžiaus susitarimo memorandumo dėl uosto valstybės kontrolės Uosto valstybės kontrolės komiteto posėdyje 2020–2024 m.
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
         atsižvelgdami į Europos Komisijos pasiūlymą,
         kadangi:
         
                     (1)
                  
                  
                     Europos Parlamento ir Tarybos direktyvoje 2009/16/EB (1) nustatyta Sąjungoje taikoma uosto valstybės kontrolės teisinė tvarka ir performuluoti bei sugriežtinti nuo 1995 m. galioję ankstesni šios srities Sąjungos teisės aktai. Sąjungoje taikoma uosto valstybės kontrolės teisinė tvarka yra pagrįsta 1982 m. sausio 26 d. Paryžiuje pasirašytu Paryžiaus susitarimo memorandumu dėl uosto valstybės kontrolės (toliau – Paryžiaus susitarimo memorandumas);
                  
               
                     (2)
                  
                  
                     Sąjungos valstybių narių atžvilgiu Direktyva 2009/16/EB Paryžiaus susitarimo memorandumo procedūros, priemonės ir veikla faktiškai įtraukiamos į Sąjungos teisės taikymo sritį. Pagal tą direktyvą tam tikri pagal Paryžiaus susitarimo memorandumo 7 skirsnį įsteigto Uosto valstybės kontrolės komiteto (toliau – UVKK) priimti sprendimai tampa privalomi Sąjungos valstybėms narėms;
                  
               
                     (3)
                  
                  
                     UVKK posėdžiauja kasmet. Savo posėdžiuose jis nusprendžia dėl tam tikrų teisinį poveikį turinčių klausimų;
                  
               
                     (4)
                  
                  
                     pagal Sutarties dėl Europos Sąjungos veikimo (toliau – SESV) 218 straipsnio 9 dalį pozicija, kurios Sąjungos vardu turi būti laikomasi susitarimu įsteigtame organe, kai tam organui reikia priimti teisinę galią turinčius aktus, turi būti priimama Tarybos sprendimu, grindžiamu Komisijos pasiūlymu;
                  
               
                     (5)
                  
                  
                     laikantis vidinių Paryžiaus susitarimo memorandumo taisyklių yra sudėtinga pagal SESV 218 straipsnio 9 dalį laiku nustatyti poziciją, kurios Sąjungos vardu turi būti laikomasi kiekviename metiniame UVKK posėdyje. Todėl yra veiksminga tokią poziciją, kurią sudaro pagrindiniai principai ir gairės, nustatyti daugiamečiu pagrindu, taip pat nustatyti kasmetinių tos pozicijos patikslinimų sistemą. Be to, dauguma temų, svarstomų metiniuose UVKK posėdžiuose, yra susijusios su uosto valstybės kontrolės klausimais, kuriems iš esmės taikomas vienas Sąjungos teisės aktas – Direktyva 2009/16/EB. Todėl konkrečiomis Paryžiaus susitarimo memorandumui taikomomis aplinkybėmis bendrą poziciją, kurios turi būti laikomasi Sąjungos vardu, galima nustatyti keliems UVKK posėdžiams;
                  
               
                     (6)
                  
                  
                     Sąjunga nėra Paryžiaus susitarimo memorandumo susitariančioji šalis. Todėl būtina, kad Taryba įgaliotų valstybes nares veikti laikantis pozicijos, kurios turi būti laikomasi Sąjungos vardu, ir pareikšti savo sutikimą, kad UVKK priimti sprendimai joms būtų privalomi;
                  
               
                     (7)
                  
                  
                     UVKK vykstančios techninio pobūdžio diskusijos ir bendradarbiavimas su trečiosiomis šalimis, kurios yra Paryžiaus susitarimo memorandumo narės, yra itin svarbūs siekiant užtikrinti Paryžiaus susitarimo memorandumo veiksmingumą ir tinkamą veikimą;
                  
               
                     (8)
                  
                  
                     šis sprendimas turėtų būti taikomas 2020–2024 m. laikotarpiu,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Paryžiaus susitarimo memorandumo dėl uosto valstybės kontrolės (toliau – Paryžiaus susitarimo memorandumas) Uosto valstybės kontrolės komiteto (UVKK) metiniame posėdyje 2020–2024 m., kai UVKK reikia priimti teisinę galią turinčius sprendimus, turi atitikti pozicijos, kurios Sąjungos vardu turi būti laikomasi UVKK, pagrindinius principus ir gaires (2).
         
         
            2 straipsnis
            Kasmetiniai pozicijos, kurios Sąjungos vardu turi būti laikomasi Paryžiaus susitarimo memorandumo UVKK metiniuose posėdžiuose 2020–2024 m., patikslinimai nustatomi pagal kasmetiniams pozicijos, kurios Sąjungos vardu turi būti laikomasi UVKK, patikslinimams taikomas procedūrines taisykles (3).
         
         
            3 straipsnis
            Valstybės narės, kurioms yra privalomas Paryžiaus susitarimo memorandumas, veikia laikydamosi 1 ir 2 straipsniuose nurodytos pozicijos, kurios turi būti laikomasi Sąjungos vardu, veikdamos kartu Sąjungos interesų labui.
         
         
            4 straipsnis
            Šis sprendimas įsigalioja jo priėmimo dieną.
            Jis nustoja galioti 2024 m. gruodžio 31 d.
         
         
            Priimta Briuselyje 2020 m. gegužės 19 d.
            
               
                  Tarybos vardu
               
               
                  Pirmininkas
               
               G. GRLIĆ RADMAN
            
         
         
            (1)  2009 m. balandžio 23 d. Europos Parlamento ir Tarybos direktyva 2009/16/EB dėl uosto valstybės kontrolės (OL L 131, 2009 5 28, p. 57).
         
            (2)  Dok. ST 7465/20 I punktą žr. http://register.consilium.europa.eu.
         
            (3)  Dok. ST 7465/20 II punktą žr. http://register.consilium.europa.eu.